khistorydata/jeongjo-sjw-relations huggingface dataset:
정조 9년 · 목
義禁府啓言。時囚皆令今日內草記照律事。命下矣。時囚洪秉殷。不爲團束於裝運之時。致此臭載之弊。揆以事體。未免稽忽。令該府拿問嚴處罪。金尙潤尹宅輝等。不能檢束沙格。又不能作綜齊進。有此致敗於兩船相觸之際。論其罪狀。尤極痛駭。竝令該府拿問嚴勘罪。 洪秉殷金尙潤尹宅輝等。各杖八十收贖。奪告身三等放送。 孫仁博軍號坼見。終不糊封。事極驚駭。令該府拿問處之罪。孫仁博杖六十收贖。奪告身一等放送。李壽弘莫重漕船。掌內覆沒罪。自本道旣已罷黜。別無更勘之律。何以爲之。允之。敎以。如有功議。各減一等。李壽弘放送。
정조 9년 · 강
遞承旨黃昇源。
정조 9년 · 목
敎曰。筵退已過半日。門鑰方又放下。投呈胡嚷之說。要作塞責之計。擧措萬萬無義。名之曰禁令。則無難拖及。堂陛之凌夷。胡至此極。姑靳重勘。此亦不屑之敎誨。同副承旨黃昇源上疏還給。本職遞差。
정조 9년 · 강
命禁府時囚。皆令今日內草記照律。
정조 9년 · 강
遞兼司書鄭萬始。說書尹羽烈。
정조 9년 · 목
敎曰。 春坊下番番次苟艱云。兼司書鄭萬始。說書尹羽烈許遞。今日政差出。
정조 9년 · 강
命前參議黃昇源仍任前職。
정조 9년 · 강
遣承旨詣　健元陵奉審。局內諸　陵。一體奉審。
정조 9년 · 강
遞承旨丁範祖。以林濟遠代之。
정조 9년 · 목
政院以範祖在外。啓請下諭。敎以。許遞。前望單子入之。
정조 9년 · 강
拿處吏曹正郞趙濟魯。
정조 9년 · 목
敎曰。　本陵忌辰祭執事當另擇。而大祝以兩司塡差。當該祭享色郞廳拿處。
정조 9년 · 강
惠慶宮進服二錢重人蔘蔘橘茶。命自今日停止。榻敎也。
정조 9년 · 강
遞藥房提調李在簡。以鄭民始代之。
정조 9년 · 목
敎曰。藥房提調許遞。前望單子入之。
정조 9년 · 강
召見奉審承旨李文源于誠正閣。
정조 9년 · 목
健元陵奉審後入來也。
정조 9년 · 목
以柳畊爲持平。金履鏞爲副校理。鄭在信爲修撰。
정조 9년 · 강
命漕船致敗地方官論罪。待結末擧行。
정조 9년 · 목
宣惠廳啓言。以戶曹慶尙道後漕倉。漕船。到高陽地致敗事草記。傳曰。俄因大臣入侍聞之。係是三邑地界。主管不分明。更令戶惠廳及該道指一論奏事。命下矣。卽爲詳問于畿營。則以爲當初敗船時。三邑境界。未能區別矣。更爲査問於護送差使員處。則所報內。漕船往來之路。左右有通津高陽兩水宗。今番漕船十四隻。俱從通津邊水宗過去。而惟此敗船處水中所植標木。以左邊看過。故定爲高陽境云。發遣褊裨摘奸。則與差使員所報。無甚參差。臭載處以高陽境斷之云矣。敎以。畿伯緘辭。已有措辭判下者。地方官論罪一款。待結末擧行。
정조 9년 · 강
命時囚宋迪中。過齋後嚴問口招。
정조 9년 · 목
義禁府啓言。甲山前府使宋迪中原情。泛稱遲晩。所當請刑。曹經宣傳官。請上裁。敎以。渠供不足取信。道啓若是丁寧。此招辭勿施。過齋後嚴問口招。
정조 9년 · 강
命安興喆當勘罪名草記。
정조 9년 · 목
刑曹啓言。 安興喆査啓。前水使徐有和。以子之故。替治其父。旣是法外。又況年老抱病之人。曠日滯囚。屢施笞杖者。不免輕着之失。雖與濫杖有異。不宜全然無罪。令該府拿問處之。敎以。依回啓施行。誠如査啓中語。民習萬萬痛駭。當勘罪名草記。
정조 9년 · 강
命京畿監司金思穆照律分揀。
정조 9년 · 목
刑曹啓言。 京畿監司金思穆旣已遲晩。所當照律。係是二品。臣曹不敢擅。便請上裁。敎以。旣示飭意。照律特爲分揀。法律自有一定之式。漕輸之官。所係尤重。豈可混淪句當。鉤拯則三邑守令合力。勘罪則一倅獨當。似此事例。前所未聞。況十五船隻。俱從右宗。惟以此船一隻謂之從左。推以事理。亦甚訝惑。此胡大事。三邑守宰之互相推諉。紀綱所在。萬萬駭然。地方官勘罪。不可輕先擧論。當該守令該府。問名拿問處之。
정조 9년 · 강
分揀吏曹正郞趙濟魯。
정조 9년 · 목
因拿處傳旨。敎以。旣示飭意。且當盛熱。分揀。
정조 9년 · 강
命未下直守令。當日辭朝。
정조 9년 · 목
敎曰。未下直守令。當日辭朝。如有未署經人。兩司牌招。卽爲署經。
정조 9년 · 강
遞大司憲洪秀輔。 大司諫曺遠振。司諫李身晦。獻納徐秉德。持平崔顯重。正言鄭觀輝。執義姜★(亻+寅)。以蔡弘履爲大司憲。南玄老爲大司諫。李思祚爲司諫。趙濟魯爲獻納。閔昌爀爲持平。李晴爲正言。尹長烈爲執義。
정조 9년 · 목
敎曰。 兩司諸臺。除陳疏及未署經外。俱在外云。幷許遞。前望單子入之。
정조 9년 · 강
命明日當由月覲門展拜。
정조 9년 · 목
敎曰。明日當由月覲門。展拜　景慕宮。該房知悉。
정조 9년 · 강
命進御香砂養胃湯。自今日停止。榻敎也。
정조 9년 · 강
召見時原任大臣及三司于誠正閣。領敦寧鄭存謙。判府事徐命善李徽之李福源。左議政洪樂性。 大司諫南玄老。執義尹長烈。持平閔昌爀。司諫李思祚。獻納趙濟魯。正言李晴。校理李東稷。承旨林濟遠。
정조 9년 · 목
予曰。有欲一問者。招卿等。近日朝廷爲夷狄禽獸之歸。立紀綱之道。不可遽望於卿等。而近日事。又何事也。再昨洪秀輔崔顯重疏語涉禁條。故有罷職之命。而昨日鄭觀輝之疏。又是一套。但此三臺則皆是言事之疏。輕輕拖及。猶有說焉。至如黃昇源之疏。已是怪駭。而今者李殷模之疏。又出矣。若以向日傳敎。認出於停啓之意。則伏閤請對。無所不可。此豈草草數行。緩聲責塞之事耶。不忍更聞之事。把作例語。連日迭發。不勝紛紜。誠莫曉其故也。向日傳敎。卿等認作何樣本意。予欲一問者此也。存謙曰。 黃昇源李殷模之疏。臣等未及得見。不知疏語之如何矣。 命善曰。臣等向旣登筵。伊日傳敎。苟係爭執之事。則臣等何可默無一言乎。予曰。李判府事之見何如。福源曰。其時旣有臺啓律名外之下敎。臺啓中事。亦無設禁之敎矣。樂性曰。臣等亦豈全昧聖意。而懲討由此而有不嚴之漸。 三司之論。不得不抑鬱矣。予曰。三司諸臣看得傳敎爲何意。亦各陳所見。玄老曰。向日傳敎中辭意。臣實未詳。不敢指的仰奏。而凶賊之事。更不謄諸章奏。則輿憤無可雪之日矣。 思祚曰。聖意所在。臣雖未知。而此莫非臣等未嘗碎首天陛之罪矣。予曰。不必拖至他語。只言禁令之爲何意可也。東稷曰。臣新從下土。伊時傳敎。亦未得見。而事關凶賊。 三司之論。自不禁慟惋矣。予曰。夏賊之事。不欲更提者。實出於憤迫之意。若知此意。則豈容更事登聞耶。至凶極慘之言。一聞猶不可堪。況作常茶飯。日日言之者。此何道理。如以予爲足可堪聞。則臣分掃地矣。卿等亦逮事　先朝。一鏡天海之凶言。何嘗有每每提說之擧乎。奴隸亦知淸明上一句語。雖是好文字。而亦不敢更用於公私文字。且如圓顱方趾之文。魯仲連傳中一句語。皆爲死罪。方萬規裴允命之所坐者何事耶。近日廷臣。擧昧此個義理。人情天理。所不忍聞之言。容易說及。今日出一疏。明日又出一疏。草草數語。有若過去說話。李殷模之疏。至有爲殿下惜之之語。堂陛之不嚴。實由是矣。黃昇源則朝者筵中。曾無一言於臺臣處分時矣。忽於晩後呈疏。一則自引其罪。一則請寢成命。此何擧措。此何道理。若聲其罪則大矣。故只以不足責之意。仍任前職矣。今日諸臣果有能擔却禍福。直犯禁條。到底爭執者。則亦當爲朝廷喜之。而只爲此塞責之擧。懲討義理。反歸屑越。致有此等事者。大臣亦不得辭其責矣。此等三司。遽以不忍聞不忍言之事。攙入數行。雍容說去。此何異於反以辱說貽我耶。前乎千古。豈有二夏賊。後乎千古。豈有二夏賊。痛迫之極。不欲更聞者。殆是至哀無文之意。此何等重事。而輕輕言及。草草說到。反使予不忍堪耶。予則以爲廷臣擧措。有足以致此變怪也。玄老曰。臣等臆塞。不知所以仰奏。而若從臺啓。則凶賊事自無更提之端矣。予曰。雖欲從之。近則啓辭改以請鞫。适例無所施矣。啓辭之分作各條。又何事也。此無關於輕重之分。而一啓猶不忍堪聞。況各啓乎。近日臺啓。予實置而不省。只賜例批。此後則雖非古規。寧欲不賜批矣。今日臺臣。若知予不忍聞之本意。則一啓而分爲各啓者。合而爲一。亦無不可。而臺體有重。亦不指一爲敎。此後事惟在臺臣而已。體予不忍聞之意。而合作一啓。則無甚悖於格例。而終以予爲堪聞。則亦奈何任之而已。又敎存謙等曰。卿等事誠慨然矣。方萬規之極律。以何事乎。自敵以下。不敢言之事。容易言之於君上。而名之曰大臣。聞此事而亦不動念。實爲慨然矣。存謙等惶恐退出。玄老將陳所懷。濟遠曰。入侍兩司諸臣。輪看笏記。互相擾聒。有損臺體。請推考警責。予曰。依爲之。又敎曰。大憲入來後。退與停當。明日傳啓。予曰。向日傳敎。承旨之見何如。濟遠曰。臣則向旣登筵。親承聖敎。故果知設禁之意。尤嚴於不禁。而在外三司。似未悉此意矣。
정조 9년 · 강
執義尹長烈避嫌乞遞。賜批許之。
정조 9년 · 목
合啓中。有私義不可冒參者也。
정조 9년 · 강
命左議政洪樂性。判府事徐命善勿待命。
정조 9년 · 목
政院啓言。左議政洪樂性以爲。罪著不誠。合被重勘。恭俟鈇銊之誅云。仍納命召。何以爲之。又以命善走伏金吾門外啓。竝敎以。勿待命事。遣史官傳諭。仍傳命召。
정조 9년 · 강
正言李晴避嫌乞遞。賜批。
정조 9년 · 목
避嫌略曰。臣向來所遭人言罔測。臺端一步。鐵限在前。頃於待罪見職。猥呈辭狀。聖敎截嚴。罰止薄罷。千萬意外。伏奉除旨。及登筵席。隨行退出。有若無故行公者然。顚錯之失。於是益著。何敢一刻晏然乎。請命遞斥臣職。敎以。勿辭。亦勿退待。
정조 9년 · 강
判府事金熤陳箚自列。賜批。
정조 9년 · 목
箚略曰。臣於病暑呻吟之中。伏奉入侍有命。臣方强策氣力。裝束出門。忽於此際。癨亂之症闖發。神精昏瞀。雖欲起動。其勢末由。玆敢短箚自列。仰請威譴。亟降處分。以嚴邦憲。批以。愼節奉慮無已。未逭筵席。安庸過引。僚相擧措。爲之慨然。體國之意。似不當如是。惜乎其苟同方便。卿須安心勿辭。加意善攝。仍命遣史官傳諭。
정조 9년 · 강
命今日展拜。待晴爲之。
정조 9년 · 목
敎曰。雨勢如此。今日展拜。當待晴爲之。勿爲待令。
정조 9년 · 목
政院啓言。 正言李晴。時左罷散中。而昨日除命之後。臣等以伊時坐直。未卽提稟。混同出牌。矇未覺察之罪。不勝惶恐。而臺臣之遽爾出肅。事未前有。推考警責。所帶臺職。旣無敍命。何以爲之。敎以。敍用。
정조 9년 · 강
以成德雨爲校理。前望也。
정조 9년 · 목
政院以德雨方在罷散啓稟。敎以。敍用。
정조 9년 · 강
以尹㬦爲應敎。兪漢敬爲校理。李翼晉爲副校理。申耆爲修撰。柳孟養爲獻納。蔡廷夏韓宗纘爲掌令。李益運爲持平。李東稷爲正言。幷前望也。
정조 9년 · 강
命江華癘瘟。各別救療。
정조 9년 · 목
因沁留朴師益狀啓。敎以。觀此狀辭。癘瘟雖不至甚熾。間有死亡之患云。聞甚驚惻。死亡人。隨卽瘞埋。方痛人。各別救療。
정조 9년 · 강
重推大司諫南玄老。執義尹長烈。持平閔昌爀。 司諫李思祚。獻納趙濟魯。正言李晴。校理李東稷。
정조 9년 · 목
敎曰。三司諸臣。昨筵皆從大臣後。相率出去。忽於今日晏朝承宣入侍之後。謂以請對。來詣閤外。因傳命出去史官屢次附奏。有若政院入稟者然。甚至以昨年有似此前例之故。如是爲之爲言。無承宣而來詣閤外。已乖臺體。不從政院。言於史官。亦涉駭眼。當該三司諸臣。從重推考。
정조 9년 · 목
敎曰。左承旨許遞。前望單子入之。待下批。牌招察任。
정조 9년 · 강
命臺臣所懷。仔細書入。
정조 9년 · 목
敎曰。臺臣雖已自壞臺體。所顧惜者職名也。旣云請對。何論承宣有無。第令所懷書入。持遣承宣。問作此擧措之本意。所對猶未條暢。所懷使之仔細書入。
정조 9년 · 강
罷承旨趙興鎭職。遞沈豐之。
정조 9년 · 목
敎曰。該堂所直處箱間。猶且譴罷。況職在喉院。且是相望之地。致使臺諫帶吏攔入深嚴之地。失職大矣。宣政門外。雖掖隸院吏。非傳命或入侍。無敢出入。自是不易之古例。承旨豈可不知。該房承旨。亦爲罷職。身爲長僚。不能察飭。都承旨亦爲遞差。
정조 9년 · 강
召見承旨閔台爀于誠正閣。
정조 9년 · 목
予曰。臺諫已爲傳啓否。台爀曰。傳啓矣。予曰。四啓混爲一啓否。台爀曰。依前以各啓爲之矣。予曰。出去與否知入。予曰。右副承旨入侍。林濟遠進伏。予曰。今日臺臣事。豈可成說乎。詣閤之時。若請承宣。則承宣豈有不往之理哉。宣政門乃是差備至近深嚴之地。雖承史非殿座時。則無得出入。況無承宣而擅入。極可駭然也。予曰。臺啓若已畢書。持入。悌東持入。命書批答曰不允。俄於書進所懷。以四啓之合爲一啓。已有分明陳達。而及見傳啓。卽不過故紙。似此臺啓。何以的從賜批乎。
정조 9년 · 강
命鄭觀輝罷職。黃昇源李殷模竝削職。
정조 9년 · 목
敎曰。勿論諦悉與不諦悉。率爾則甚矣。處分亦不可異同。正言鄭觀輝罷職。不欲深責。前此已言於大臣入侍。而顧其職名則承宣玉堂。前承旨黃昇源。前修撰李殷模。竝施削職之典。
정조 9년 · 강
命臺臣所執之義理。自政院卽爲問啓。
정조 9년 · 목
敎曰。今日臺臣事。此誠何等貌樣。所懷則如彼其丁寧。傳啓則如是其謄傳。予果見瞞於臺臣。此猶屬餘事。爲今日廷臣者。聞昨筵之敎。則必當曉然知簡嚴爲誅討之第一義。然而難於容手。冒沒謄呈前紙。其意所在。誠難測度。欲知臺臣所執之義理。自政院卽爲問啓。
정조 9년 · 강
以李敬養奇彦鼎李夔爲承旨。前望也。
정조 9년 · 목
敎曰。新除授承旨。待開門牌招察任。
정조 9년 · 강
命上林苑東墻當築處。待秋成草記。
정조 9년 · 목
戶曹啓言。臣㻐與兵曹判書趙時俊。同詣上林苑東墻當築處。詳細看審。則自北至南合爲二百四十九間。一百七十四間。似宜新築。而凡墻役。築土甚易。蓋瓦有費。覆以空石。仍令定式。當部以有無頉。枚報本曹之意。請嚴飭。敎以。當夏改築。在所當念。待秋成。更爲草記。
정조 9년 · 강
命戶曹貸來惠廳米。依初下敎擧行。
정조 9년 · 목
戶曹啓言。頃因宣惠堂上徐有隣趙時俊所啓。本曹貸來米六千石。今朔來朔。分兩等還報惠廳。貢價分給後形止草記事。命下矣。固當趁卽還報後草記。而曺儲匱竭。一年經用。每患不足。東西貸乞。歲以爲常。雖以昨年事言之。錢條不足姑捨。米條之推移取用。殆近五萬石之多。本曹事勢。可謂哀痛。試以今年稅入。假令磨鍊。則當年內支放不足之米。亦不下萬餘石。眞所謂我躬不閱。自救不贍。則貸米還報。不遑暇及。頃日總廳米還推之請。防塞於筵中者。實是萬不獲已。則獨於惠廳。傾儲還報。非但有班駁之嫌。惠廳米之貸而不報。抑有已例。蓋自戊午以後。至于甲戌以前。取用惠廳之米。歲不下數萬石。如取外庫。一未還報。自甲戌十一月以後。因惠堂所奏。乃以戶曹錢一兩。搷用惠廳米一石。而每歲惠廳米三萬石。本曹錢三萬兩相換取用。之爲恒式矣。至庚辰八月。改其定式。遂罷錢米相換之規。只以前後減貢條八千餘石。謂以此則戶曹之所當推去者。而每年劃送於本曹。自此以後。本曹經費。常有匱乏之患矣。至戊戌十一月。又罷八千餘石劃送之規。本曹之蕩竭罔措。其勢固然。今宜還復舊規。一依甲戌以前之例。不然則宜用庚辰以前之例。又不然則宜用戊戌已前之例。揆以事體。參以理勢。固當如此。故今年貸來米六千餘石。勢難還報。而成命之下。不卽奉行。惶恐待罪。敎以。命令不可不信。貢人等待之費。亦不可不念。依初下敎擧行。卿則勿待罪。本曹經用。如貪家婦治產。量入較出。錙銖宜惜。至於惠局。與本曹有間。大同設廳。專爲防役。設有贏餘。卽亦民財。卿屢典方伯。想知列邑民庫之制。爲守宰者。以防役外用道。皆欲責出於民產。則卿必當禁戢。惠局事正類是每以爲甲戌以前。本曹歲貸數萬包穀。而因是惠廳儲胥幾十萬石。皆歸於烏有。又於甲戌以後。以一緡換一包事。太欠誠實。此兩年已例。今不必更言。最是庚辰作米條之推來。足可謂有所據矣。然戊戌還屬之時。旣不爭難。到今移送。殆近銷刻。更思此外好道理。
정조 9년 · 강
拿處兵曹郞廳洪★(氵+奭)許策。
정조 9년 · 목
兵曹啓言。卽因京兆訟端。盜用馬牌事現發云。故卽爲嚴覈。則本曹吏張運昌所供。以爲癸卯年隨行馬色時。與朴廷臣爲名漢。暗地符同。以壬寅鞫獄時所得寘把上一張。刀擦改塡于支。付諸尙瑞院。受出馬牌。移給廷臣。甲辰五月今年三月。則已爲移差禮房吏。而瞞告入直郞廳。盜出把上。受馬牌。給廷臣之由。一一輸款於平問之下矣。把上與馬牌。關係甚重。而身爲下吏。行奸盜出者。論其罪犯。自有當律。今方移送秋曹。以爲嚴訊處斷之地。而所謂廷臣。則連三年潛持馬牌。橫行外邑。稱以宮監。侵虐小民之狀。已露於推庭。今亦不知往在何道何邑。且以把上中所塡名字觀之。逐歲變易。蹤跡閃焂。究其罪狀。實合寘辟。亟令左右捕廳。一邊譏詗。一邊嚴飭各路鎭營。卽速掩捕。推出馬牌後。使之以法照斷。至若空把上之得寘云者。以押上之着押。較看於兩年諸郞廳手押之載在草料册者。則點畵之樣。無一近似。又其踏印之跡。比他把上獨異。決是盜踏僞着。而屢次盤話。一味抵賴。伊時郞廳。姑不得指名請勘。而甲辰郞廳洪★(氵+奭)。時任郞廳許策。被其欺瞞。矇不覺察。意致把上之圖出者。事未前聞。竝令該府拿問嚴處。馬牌出納。固當愼重。而只憑把上。輕易傳給。則亦不可無罪。尙瑞院前後八直官員捧現告。一體拿處。今年所犯。則乃在臣待罪本曹之後。不善檢飭之失。實無所逃。惶恐待罪。允之。敎以。偸佩馬牌。僞造把上。卽前所未有之事。此等奸究之徒。不可不嚴法重繩。以懲日後。竝依草記施行。而正犯斯速跟捕。令該廳究覈得情。卿等摘發草記。勿待罪。
정조 9년 · 강
刑曹以安興喆當勘罪名草記。
정조 9년 · 목
該曹啓言。因甕津居安興喆擊錚査啓判付內。誠如査啓中語。民習萬萬痛駭。當勘罪名草記事。判下矣。取考律文。則吏民。誣告守令者。杖一百流三千里。安興喆依此律勘處之意。請一體分付。允之。
정조 9년 · 강
命時囚金履中等議處。
정조 9년 · 목
義禁府啓言。高陽郡守金履中。金浦郡守兪漢緯原情。泛稱遲晩。請刑推得情。敎以。觀此兩囚之供。各有發明之端。所謂立標之跡。旣如是違錯。此疆彼界。有難硬定。竝除刑議處。
정조 9년 · 강
兩司進所懷。大司憲蔡弘履。大司諫南玄老。司諫李思祚。持平李東稷。正言閔昌爀。
정조 9년 · 목
所懷以爲。昨日筵敎後。爲臣子者。孰敢不仰體聖意。而臣等取考元啓辭。則三件合一。律名各異。故百爾思量。不成啓體。臣等有不敢擅自裁節。合爲一啓。所以求對。欲一面達。而仍爲合啓。故三司果爲相率求對矣。批以。自上與卿等相議。較正啓草。則此果何等變怪。卿等所懷。無非遁辭。況於昨筵已諭。如欲勒令釐正。何必使之退與未肅拜諸臺相議乎。卿等如是爲說之後。尤不可召接。卽爲退去。
정조 9년 · 강
命兵曹參議金翊休罷職。佐郞李東植。宣傳官申暹申義顯李光遇金燨。司鑰姜鳳喆拿問。
정조 9년 · 목
政院啓言。凡有朝臣請對。如無承史。則不可暫留於閤外。俄者承宣命退之後。求對三司猶仍留。及其移詣宣政門之時。初不請來承史獨自成班。大違格例。有關後弊。今日詣閤三司。請幷推考警責。敎以。今日兩司所爲。其意誠有莫曉者。至於不請承宣。獨詣閤外。仍率吏隸。攔入宣政門外。雖曰前所未有之怪擧。視本事。輕重自別。姑不措辭處分。而大抵宣政門與閤門無異。雖政院吏隸。無得出入。則身爲臺官。恐喝守門吹螺赤。恣意率入。此何等變怪。彼臺臣雖不足道。宣傳官及書房色司鑰等。旣在門內。不能檢戢。當該司鑰及宣傳官。爲先一幷汰去。令該府拿問。以不禁攔入律論後。吏隸令兵曹棍問査出。亦令移付有司。以攔入宮殿門律論。直處雖曰稍問。不能登時摘發。當該堂上罷職。郞廳拿處。
정조 9년 · 강
兩司避嫌乞遞。賜批。大司憲蔡弘履。大司諫南玄老。司諫李思祚。持平閔昌爀。正言李東稷李晴。
정조 9년 · 목
避嫌以爲。臣等今日求對。誠未仰孚。擧措顚錯。始有重推之命。繼承截嚴之敎。臣等不知措躬之所。何敢一刻晏然於臺次乎。請命遞斥臣等之職。批以。勿辭。亦勿退待。
정조 9년 · 강
正言鄭觀輝陳疏懲討。兼附言事。賜批。
정조 9년 · 목
疏略曰。臣雖不以見職自居。不容泯默。敢此附陳。嗚呼。昨秋逆變。天地所未有。史牒所未見。當施之律未加。同情之覈尙稽。前後臣僚之或啓或疏。必請逆種之無遺。力陳黨與之鉤得。只知不得請不止。而奈之何新有大禁。無敢以夏賊事。登諸章奏者。此令一下。通朝鼎沸。今殿下靳允之不足。而牢拒之。牢拒之不足。而乃反設法而禁之。使擧國臣民。齊憤而隱痛者。無地可容。無處可洩。古今天下。寧有是耶。臣謂亟寢頃日之敎。快伸群下之情宜矣。至於金漢耆疏。旣付鬱攸。筵話嚴秘。未知指意之如何。而以臺閣避辭中凶憯二字觀之。疏語之叵測。可以推知。伏乞洞諭群下。明正厥罪焉。卽伏見傳敎下者。前大司憲洪秀輔。前持平崔顯重有罷職之命矣。原疏姑未得見。而以處分傳敎仰覩。 臺臣所陳。實出於慷慨憂憤。有懷無隱之忱。而不賜允可。過加摧折。豈意聖明之世。有此過中之擧耶。臣謂兩臺臣譴罷之命。亟賜反汗。以爲尊臺閣之方焉。抄選之職。聖上之所禮遇。朝廷之所矜式也。其爲責任。有非尋常庶僚之比。噫。彼金斗默。以劇逆之近族。尙在抄選之中。輿情莫不憤惋。向來迭發之論。可見公共之議。而迄未有允兪之擧。誠不勝抑鬱之至。臣謂金斗默。永拔抄選之望。亟施刊削之典宜矣。部民訴官。法禁甚嚴。而近來紀綱頹墮。人心狡黠。乃敢於四件事外。構捏官長。呼訴輿衛之前。殆若臺閣之駁擊。繡衣之論列者然。風化之不美。萬萬寒心。而及其行査。所告虛妄。罪不過薄勘而止。民習之凶悍。等分之凌夷。一至於此乎。臣謂四件事外。猥屑之訴。一幷勿施。施以當律。斷不可已矣。漕轉事目。何等申嚴。而近來之貽弊。已不暇論。苟於裝發之際。道臣差員。備盡檢察之責。沿海官吏。克勤護送之方。則寧有意外之患。比比如是。而況其奸竇百出。致敗之中。太半是偸弄之類。各該守令差員。雖或勘罪。而未然之前。漕法漸致疏虞。事過之後。沙格便從輕勘。如是而尙何望運輸之無弊乎。臣謂亟令廟堂嚴飭方伯守宰。沙格另加擇送。船裝務從堅緻。至於沿海所過處。指導等節。十分詳審。毋或如前懈弛宜矣。異端之說。惑世誣民。害有浮於洪水。近來閭巷之間。傳播不經之書。已自秋曹懲治其滋惑之甚者。旣登臺閣之章。且被現發之後。其書之所由來。亦不可寘而不論。伏聞此書。頃年使行。購來燕肆云。身任御史之責。不謹戢束之方者。誠爲駭然。臣謂當該書狀官。問名現告。施以譴罷之典宜矣。文體之汗隆。士趨之淆淳。專係掌試之官。而比年以來。京外試官。多不擇差。考卷之際。鑑識不明。揭榜之後。物情未平。至於倩寫冒入之弊。朝家禁飭。非不申嚴。而人不畏法。弊復如前。萬萬駭然。臣謂亟命銓曹。京外試官。必以秉公不撓。文學該洽之人。各別擇差宜矣。北關一路。詗察之政。專責郵官。物貨之貿遷。商賈之出入。無不關由者。蓋取三代譏關市之義。設置本意。固自不輕。況且比年以來。凶逆支黨之竄配者。厥數夥然。其所防守之道。尤宜十分愼密。而第以今番樂彬事言之。奴屬之爛漫來往。已是駭痛。至於錢財之換用。尤極無嚴。該守令。旣因道臣之啓。纔有重勘之命。而該驛察訪。若能嚴加詗察。豈有如許無前之弊乎。臣謂當該察訪。亟令拿問定罪宜矣。堂箚事面。本自不輕。館僚拜箚親呈。承宣坐廳捧入。其體例之重。視諸尋常章奏。大有異焉。向日諸玉堂之陳箚。旣出於憂憤之忱。而陪進院中。亦已過時。則喉院之臣。固當措辭入稟。以待處分。而一直牢拒。輕先退却。論其所失。有關後弊。臣謂伊日當該承旨。施以譴罷之典宜矣。文蔭武之出六未付職者。政曹之次次收用。誠爲美規。至若年久罷散而未蒙甄錄。白首沈淹。乾沒牖下。數甚夥然。較彼虛司果未除職之類。不啻爲幾十倍。而銓家拘於近例。不敢爲甄復之計。朝家收錄之政。惟在於疏滯振淹而已。固何必切切區別於彼此之間乎。臣謂更飭兩銓。俾無沈鬱之弊宜矣。批以。首陳事。爾見昨日筵話謄布本乎。兩臺臣譴罷還收事不允。金斗默事。前已悉諭。四件事外上言事依施。漕轉事。令廟堂稟處。當該書狀官事。躬自購貿。似無是理。苟有是也。譴罷猶屬薄勘。然風傳有難盡信。不允。京外試官事依施。 北關察訪事。亦爲依施。當該承旨事。禁令亦有許多般。本事關係何如。却之固矣。不允。兩銓虛司果出六人及罷散人參互收用事。爾言亦有意見。亦令廟堂稟處。
정조 9년 · 강
時原任大臣聯箚請勘。賜批。領敦寧鄭存謙。判府事徐命善李徽之李福源。左議政洪樂性。
정조 9년 · 목
箚略曰。臣等昨登筵席。昏謬顚錯。至承責敎。罪著不誠。合被重譴。相率逬出。泥首金吾。恭俟鈇銊之誅。聖度包㴠。反承勿待命之敎。不得不退歸私次。私心惶懍。轉益靡措。噫。前後筵敎之諄複。向來絲綸之昭揭。臣等雖甚愚迷。豈不思奉承之道。而第緣臣等猥忝匪據。上不能導揚聖意。下不能董飭庶僚。致使朝廷之上。紀綱不振。法禁不行。以至於仰煩酬應。貽惱聖衷。而前席詢問之下。又不能別白仰對。繼伏見判府事金熤箚子批旨。則辭敎截嚴。誨責備至。臣等之罪。益無所逃。玆敢冒死仰籲。亟命有司。重勘臣等之罪。批以。昨筵卿等事。誠乎否乎。向日傳敎之呼寫也。轉語下字。一從卿等之言。屢加斤正。禁令本旨。惟卿等諦悉。且況卿等左董率之地。早能悉心曉告。使具僚了然知予意之在此不在彼。則夫安有一二臺章插入之擧乎。不審卿等或以予所謂不忍聞云云。謂或堪聞乎。至於承宣玉堂疏本中。數行畵葫之語。雖不欲責備於彼二人者。卿等乃反曲加庇愆。多費分疏說話。重爲卿等慨然。大抵夏賊之窮凶極惡。有天地生民以來。所未有所未覩所未聞之大變怪也。自卿等苟有腐心痛骨。如不欲生之心。則其所誅討之方。但當反以求諸名義上。使今斁法淪綱。不至於愈斁愈淪。卽目下第一義也。今也反是。在臺閣者。以不誠不實不忍聞不敢道之事。蹈襲他人口法。傳謄尋常章箚。予之設法以禁之者。豈得已也哉。卿等之昨日奏對。如是其含糊苟同。殆若全昧予本意者然。大官尙然。臺臣何論。於是乎予欲無言。卿等勿辭。安心視事。仍命遣史官傳諭。
정조 9년 · 강
同副承旨閔台爀陳疏乞遞春秋兼銜。批令該曹稟處。
정조 9년 · 목
台爀與知春秋金履素。有內外從應避之嫌也。
정조 9년 · 강
遞承旨奇彦鼎李文源趙興鎭。以徐有防鄭宇淳李祖承代之。
정조 9년 · 목
傳曰。在外承旨許遞。前望單子入之。待下批。牌招察任。又敎曰。 承旨前望單子入之。
정조 9년 · 강
命吏曹判書李命植待明朝牌招。
정조 9년 · 목
命植再牌不進。敎以。待明朝牌招。
정조 9년 · 강
命平壤庶尹及中軍罷黜。次對時稟處。
정조 9년 · 목
因平安監司鄭一祥狀啓。 馬牌閪失地方官平壤庶尹及中軍罷黜拿問一款。令該府稟處事。敎曰。猶與全無端緖有異。地方官及中軍罷黜。姑勿捧傳旨。使之次對時稟處。
정조 9년 · 강
命涉疑之疾。各別救療。
정조 9년 · 목
因漢城府草記五部及兩署涉疑之疾。摘奸後列錄。別單書入。敎以。依昨年傳敎。各別救療事。更加嚴飭。
정조 9년 · 목
避嫌以爲。臣再昨。伏奉除旨。恩召踵至。入侍有命。章皇出肅。冒沒登筵。只以天牌之忽降。誤認敍命之已下。旣在罷散之中。敢行臺職之事。今始來避。所失尤多。以此以彼。何敢一刻晏然於臺次。請命遞斥臣職。批以。勿辭。亦勿退待。
정조 9년 · 강
右副承旨林濟遠陳疏徑出。賜批。
정조 9년 · 목
疏略曰。卽伏見正言鄭觀輝之疏。以臣向日堂箚之退却。至有譴罷之請。伊時委折。已悉於聯疏。今不必更事覼縷。而若謂之有關後弊。則臣何可辭其責乎。玆敢忙陳短章。徑出禁扄。亟降威罰。以謝人言。批以。爾其勿辭察職。
정조 9년 · 강
命承旨林濟遠牌招。
정조 9년 · 목
敎曰。右副承旨林濟遠疏批已下。卽爲牌招。
정조 9년 · 강
敦寧都正李德溥疏陳無敦寧乞遞。批以下該曹稟處。
정조 9년 · 강
遞承旨洪仁浩。
정조 9년 · 목
敎曰。左承旨聞其親病。勢難供劇。許遞。前望單子入之。
정조 9년 · 강
命聞已整齊。展拜今日爲之。
정조 9년 · 강
詣　景慕宮展拜。
정조 9년 · 목
具翼善冠袞龍袍。乘輿出貳極門。由月覲門入日瞻門。至降輿所。降輿。入大次。詣版位前。行禮如儀。仍詣　廟內奉審。還入大次。乘輿出日瞻門。由月覲門貳極門還內。
정조 9년 · 목
都承旨李敬養啓言。同罪未敍人。隨卽提稟事。曾有定式矣。前應敎尹㬦。前副校理申耆李翼晉成種仁李東郁。前副修撰兪漢敬。前校理成德雨李鼎運林道浩。前修撰李錫夏。前掌令柳河源。前副提學趙尙鎭方在未敍中。故敢達矣。敎以。敍用。
정조 9년 · 강
以趙時偉爲承旨。前望也。
정조 9년 · 강
命時囚皆令今日捧供。草記照律。
정조 9년 · 강
命吏曹判書李命植。仍以前牌催促。
정조 9년 · 목
命植再牌不進。敎以。已於向日筵席。詳諭難許之意。仍卽入來開政事分付。仍以前牌催促。○命植三牌不進。敎以。更爲牌招。違牌勿爲呼望。
정조 9년 · 목
以沈豐之爲吏曹參判。徐鼎修爲吏曹參議。洪周萬爲執義。洪樂淵爲獻納。尹長烈爲副校理。李太亨爲副修撰。沈命德爲江陵縣監。申大升爲大司成。
정조 9년 · 강
遣承旨詣　永禧殿奉審。
정조 9년 · 목
敎曰。左副承旨馳詣　永禧殿雨漏處。奉審以來。
정조 9년 · 목
予曰。政官出去與否。注書出去知入。假注書李德鉉出問回奏曰。政官之出去。已久云矣敎曰。　永禧殿令入侍。申史源進伏。予曰。　殿內則無滲漏處乎。史源曰。　殿外則多有雨漏處。而　殿內則絕無矣。予曰。汝入直之官乎。史源曰。然矣。予曰。俄者承旨以奉審次出去。汝亦速爲出去。一體奉審。
정조 9년 · 강
召見奉審承旨安聖彬于誠正閣。
정조 9년 · 목
聖彬曰。臣馳詣　永禧殿奉審。則第　三室後簷椽木。有雨漏處。而　殿內壁面。則五峯屛後窄難容身。且日勢已暮。不能詳細奉審。或乍爲滲漏。似不大段矣。
정조 9년 · 강
永禧殿雨漏處修改之節。命戶禮判進去奉審。卽爲草記。
정조 9년 · 목
敎曰。今聞奉審承旨回奏。　永禧殿第三室後簷椽木。有雨漏處。係是　正殿也。壁上修改之節。待晴卽當擧行。而與　殿內雨漏稍異。似無移還安之節。戶禮判進去奉審。仍又詳考前例。令禮曹卽爲草記。年前因雨漏修改。躬詣　本殿。董視工役。而前後面蓋瓦。幾皆一新修改矣。今又有此執頉。此蓋燔瓦不堅緻故耳。若無別般矯弊之擧。今番修改處。又將非久執頉。此意令戶判知悉。修改時瓦品。各別精擇待令。前戶判曾以燔瓦事。有出擧措申飭者。其後未有實效。亦令戶判另究修擧之方。無或如前抛置。大抵瓦署作一宂司。所謂官員。非守部末仕。卽武科壯元。此輩何以行號令於頑悍下屬乎。卽令吏曹。他司官員中。另擇相換。使卽相議本署提調及戶判。釐正弊瘼事分付。又敎曰。移還安事體至重。今番雨漏處。依年前　璿源殿北簷雨漏修改例。或可自簷外設雲梯。從便修改乎。戶判使之進去奉審者。專爲　移還安當否也。此意知悉。年前修改時。以未久執頉。當該官員。當有處分。已令分付該曹。今番雨漏處。果是年前修改處乎。此亦詳審草記。戶郞適以兼史入侍。亦令筵敎往復于判堂。使之仔細奉審。
정조 9년 · 강
政院以兩司問啓啓。大司憲蔡弘履。正言李東植[稷:I-PERSON]。
정조 9년 · 목
問啓以爲。臣等雖甚愚迷。昨承筵敎。豈不知聖意之務從簡嚴。而原啓擬律。或只請鞫問。或請勿待年用法。或請設鞫正刑。以此三者合而爲一。則不成啓體。故雖欲相議較正。其勢末由。以此委折欲一面達。故朝者求對。良以是也。而所懷書入之語。亦此意也。只緣臣等辭不達意。未能明的仰對之致。及夫傳啓之際。若或擅自裁節。則有非所懷書入之本意。故未免謄呈前啓矣。實無別般所執而然也。及承批旨。聖敎截嚴。繼有問啓之命。惶懍震慄。不知攸達矣。敎以。不敢擅自裁節云云。大失臺閣之體。此問啓豈可例批。勿施。
정조 9년 · 강
命朴廷臣橫斂民間之事。使之詳覈。
정조 9년 · 목
漢城府啓言。 朴廷臣之盜佩馬牌。侵虐鄕民。自兵曹因把上事。已爲草記。而日前自臣府捉囚其假稱馬直同謀行惡者韓日金朴大興等。一體移送於捕廳。廷臣之所勒奪尙州民人金泰雄等錢一千四百餘兩。亦令該廳請一一推給。允之。敎以。此外必有橫斂於民間之事。使之詳覈。一一推給於廛市人等處。
정조 9년 · 강
捕廳以朴廷臣移送刑曹啓。
정조 9년 · 목
右捕廳啓言。自臣廳亟發校卒。朴廷臣幷與馬牌捉得。多般究覈。則朴廷臣所供內。稱以宮監。行賂於兵曹馬色吏張昌運[運昌:I-PERSON]僞造把上。圖得馬牌。首尾三年。變幻名字。出沒於湖嶺之間。或稱折受收稅。或托贖奴。或徵負債。侵虐小民之狀。箇箇直招。馬牌則送于尙瑞院。罪人朴廷臣。移送刑曹。照法勘處之意敢啓。敎以。前後行惡及討食情節。一一取服。移送刑曹。各別嚴刑。照法處斷。
정조 9년 · 강
命時囚申暹等照律。
정조 9년 · 목
義禁府啓言。前宣傳官申暹申義顯李光遇金燨前司鑰姜鳳喆等原情。泛稱遲晩。所當請刑。旣有時囚皆令捧供草記照律之命。竝請待判下擧行。敎以。除刑照律。又啓言。尙瑞院副直長李象鼎原情。泛稱遲晩。所當請刑。旣有捧供草記照律之命。請待判下擧行。敎以。旣非當該。分揀放送。又啓言。通津府使李得駿原情。泛稱遲晩。所當請刑。曾經都總經歷。具有捧供照律之命。請待判下擧行。敎以。語極糢糊。事當更爲捧供。而當暑滯囚可悶。今日一體照律。又啓言。兵曹佐郞許策原情。泛稱遲晩。所當請刑。旣有捧供草記照律之命。請待判下擧行。敎以。不知亦罪。況伊日當該乎。且其爰辭。欲與奸吏較卞。所爲亦甚駭然。此等郞官。各別嚴處。可以懲後。參互相當律文。照勘草記。又啓言。兵曹佐郞李東埴原情。泛稱遲晩。所當請刑。旣有捧供草記照律之命。請待判下擧行。敎以。除刑草記照律。
정조 9년 · 강
召見戶曹判書趙㻐。禮曹判書金履素于誠正閣。
정조 9년 · 목
予曰。戶禮判昨日奉審　永禧殿。則分明不爲移奉而可以修改乎。㻐曰。昨日奉審時。日已昏黑。　殿內　殿外。不得詳細奉審。而有奉審後草記之敎。故雖不得不草記。而莫重大事。不能詳知。泛爲草記。方此惶恐待罪矣。予曰。日旣昏黑。則不得詳細奉審。勢所固然。何必不安。 履素曰。第三椽則滲痕流至椽端。第四椽則滲痕浸濕於道里。以及春舌。　殿內壁面則五峯屛後窄難容身。不能詳細奉審。雖或乍爲滲漏。似不大段矣。予曰。移還安事體至重。何以爲之。則可安於心乎。履素曰。移還安之節。旣有　璿源殿已行之例。依此擧行。似好矣。予曰。戶判之意何如。㻐曰。移還安之節。旣是禮曹職掌。則臣之定式告達。實有越職言事之嫌。且事體至重。如臣蔑識。決難獻議。予曰。何如是固執。只言所見。㻐曰。聖敎旣如此。則臣何敢違越。移還安之際。似多不安之事矣。予曰。前此修改時。前面則修改。而後面則初不修改云。此何故也。㻐曰。似是移奉於後面。故後面則不得修改矣。予曰。移還安事體。極爲重大。雖不　移奉。足爲修改處。則只聞一二　殿屬之言。遽然　移奉。創出無前之例。未知如何矣。　殿屬則必欲張大其事。其言固不可盡信矣。昔在　先朝時。不有故爲破瓦。以生滲漏處之事乎。如此之弊。各別禁斷。似好矣。且滲漏處。或有今番滲漏而後不爲滲漏者。修改之遲延。雖甚不安。而姑待後日之雨。以觀復爲滲漏與否如何。 履素曰。此則似爲不安矣。後若有大雨。滲漏之延及甚廣則奈何。予曰。然矣。予曰。瓦事各別申飭。似好矣。㻐曰。前戶判有出擧措申飭者矣。予曰。前戶判之擧措。亦是末事。近來觀卿之事。典守則極矣。而凡理事之善不善。不但在於典守而已。變革流來之弊爲上策。卿須着力爲之。㻐曰。臣本才駑。不合於理事之任。 判書變通則誠好矣。予曰。予之所嘗慨然於卿者。以卿固執耳。卿之固執變通則似必有補於國事矣。履素曰。以　元陵守護軍換給事。有所仰達矣。田畓結數。終不相當。而今此變通。專出於耕作奠居之意。則田畓之散在各處。遠或至於八九十里者。實非從便之本意。欲其附邇劃給。以便農作。則三四十里之間。田多畓少。太半不足。而若使較量結數。參計田畓以給。則一人所授。似至十七八斗落矣。方與惠堂商確之際。　陵軍輩來訴臣曹。以爲廣州抱川。境壤相錯。兩邑之邇。反勝於本州。而各衙營所管土地。亦在廣抱間。自願劃得。故其遠邇多少。纔令本道詳爲踏給。而來往之際。自致時日間遲滯。故敢達矣。予曰。依爲之。
정조 9년 · 강
遞判義禁李在協。同義禁李秉模。
정조 9년 · 목
敎曰。昨日申前。有捧供之命。而始於今日午後入啓。且以照律公事言之。昨命照律。今日始爲之。罪人姓名。亦有誤書。當該禁府堂上遞差。又敎曰。校正之役相妨。同義禁李秉模許遞。
정조 9년 · 목
命植三牌不進。敎以。苟或體諒。何必如是牌招。日事違召。從傷事體。來頭登筵時。亦當下敎。與參判更卽牌招。
정조 9년 · 강
有政。吏曹判書李命植。 參判沈豐之進。
정조 9년 · 목
以安策爲校理。成種仁爲修撰。嚴思晩爲右尹。
정조 9년 · 강
永禧殿修改日。命展拜。待竣役還宮。
정조 9년 · 목
禮曹啓言。　永禧殿第三室有頉處。戶禮判進去奉審後草記事。命下矣。臣履素進詣　永禧殿。與戶曹判書臣趙㻐。第三室雨漏處奉審。則當　室後面道里上外壁滲漏二處內。一處則自本　室南椽計之。爲第三椽。而滲痕流至椽端。一處則爲第四椽。而滲痕浸濕於道里。延及春舌下。　殿內壁面。則五峯屛後窄難容身。不能詳細奉審。以外面審度。則屛後壁面。難保其必無沾濕之慮。而以竹裹紙按摩。少無濕氣之染紙。則內壁無頉可知。外面滲漏處。設雲梯。亦足完役。本　殿雖無可考之例。移還安事體至重。且有　璿源殿已行之規。今亦依此擧行。恐合事宜。待快晴。卽爲擇日修改。而至於年前修改之處。乃是　殿內前面燭床之上。與今番雨漏處。前後逈別。敎以。設梯改瓦。旣有眞殿已行之例。則本　殿謄錄中已例有無。不須說也。第三　室若有移奉之擧。則各　室亦當移奉。卽此一款。事面重大。決不可遽議移奉。修改待晴擇日。而簷外設梯改瓦事分付。雖不移　奉。豈敢不躬詣奉審。修改日展拜。待竣役還宮。以此知悉。修改宜有告事由之節。當日曉頭。遣官先爲設行。
정조 9년 · 강
命進上魚鮮中生大蝦代捧。
정조 9년 · 목
司饔院啓言。蘇魚所監捉官所報內。本所進上各種魚鮮。今幾畢封。而其中生大蝦箭捉。極爲零星。在前四月內畢封者。延至于今月。限內萬無準封之望。不得已以他可合魚物代封之意入啓變通爲請。進上事體。何等重大。而當節旣未準納。到今請以代封者。極爲未安。當該監捉官。令該府處之。下吏令攸司科治。而卽今生大蝦。節曉難得。事勢似然。莫重御供。自下不敢擅便。惶恐敢啓。敎以。代捧。此後如有所捉不敷之時。以他種魚物。直爲代捧。只以代捧之意草記事。定式施行。官員下吏論罪事。竝勿論。
정조 9년 · 강
照勘時囚金履中等。
정조 9년 · 목
義禁府啓言。時囚皆令今日捧供草記照律事。命下矣。時囚罪人金履中。掌內臭載。雖有自明。參以兩邑守令之供。不善護送之罪。在所難免。依本律施行兪漢緯李得駿等。互相陳卞。跡涉推諉。不可無飭。罪笞四十收贖。付過還職。 金履中罷黜。 申暹李[申:I-PERSON]義顯李光遇金燨姜鳳喆等傳旨內。旣在門內。不能禁戢罪。李東埴傳旨內。直處雖曰稍間。不能登時摘發罪。申暹申義顯李光遇金燨姜鳳喆李東埴等杖六十徒一年。減三等。各杖八十收贖。奪告身三等放送。許策傳旨內。被其欺瞞。矇不覺察。竟致把上之圖出者。事未前聞。極爲寒心。拿問嚴處。原情判付內。不知亦罪。況伊日當該乎。參考相當律文照勘。罪杖一百。流三千里。以父年七十七。母年八十云。請收贖放送。允之。敎曰。照律諸囚。如有功議。各減一等。金履中兪漢緯李得駿等事。所管掌內。尙不明査。若論推諉較卞之罪。三倅毫無輕重。一傡以同罪勘放。以懲他守令護送不用心。對供不以實者。申暹申義顯李光遇金燨姜鳳喆李東埴等。竝於本律。以公罪勘放。許策事更思。安知非奸吏手自僞着。到今反欲推諉於郞官乎。此一款。更加詳覈然後決折。照律姑爲安徐。仍以此意分付該曹該吏處。添問目取招以聞。此囚則待刑曹判下照律。而聞渠父母之年。俱篤老云。滯囚宜念。今姑放送。待査事究竟。還囚照律。
정조 9년 · 강
命時囚李彦五議處。
정조 9년 · 목
義禁府啓言。鎭岑前縣監李彦五原情。泛稱遲晩。所當請刑。係是喪人。請議處。允之。
정조 9년 · 강
吏曹參議徐鼎修疏辭新除三銓之任。賜例批。
정조 9년 · 강
召見奉審承旨安聖彬。戶判趙㻐。禮判金履素。癸卯年戶判徐有隣于誠正閣。
정조 9년 · 목
予曰。奉審則　殿內無滲漏處。而前後面滲漏爲幾處耶。聖彬曰。臣承命奉審。則第三　室後面昨日滲漏處。南邊第三椽滲下。自道里至長舌下壁板道里。廣木尺或尺餘。或寸餘。第四　室前面外楹上滲漏。自道里內至道里外長三尺。第四　室第　五室間樑頭滲漏處。長廣木尺二寸餘。第五　室閤門外南邊第二椽滲漏處。自道里上椽頭至前楹椽頭。廣一尺許矣。予曰。然則滲漏諸處。與　御眞奉安所皆遠乎。聖彬曰。稍間矣。予曰。禮戶判及癸卯年修改時戶判竝令入侍。予曰。滲漏處修改時。不爲移還安。事甚未安。卿等之意何如。㻐曰。殿上修改。事體至重。無論楹內楹外。工匠登役。極涉惶悚。移還安之禮。恐不可不行矣。履素曰。不爲移還安。恐是便宜之道。戶判之言合宜矣。有隣曰。係是多處有頉。則　移還安之擧。在所當行矣。予曰。昨日則雨漏處。不過是後面。雖設梯修改。未有不可。而今則漏處旣多。工役不少。其愼重之道。當有　移還安之擧。已爲擇日乎。履素曰。初擇則以初四日爲之。而使術業精明者。當更爲推擇矣。予曰。本　殿卽　肅廟朝造建。而執頉處。雖自來多矣。近尤頻數可悶。今番漏處。果非癸卯年修改處乎。㻐曰。未敢的知。而問于　殿監曹隸。皆無所知之矣。予曰。其時郞官誰也。有隣曰。沈定鎭林濬浩矣。予曰。修改未久。每致有頉。其在重其事之道。其時官員。當有勘罪之擧。而今番漏處。的未知再昨年修改處。故姑未論勘矣。
정조 9년 · 강
命同副承旨閔台爀罷職。
정조 9년 · 목
敎曰。俄不傳敎若何。而政院擧行。極爲駭然。當該承旨罷職。
정조 9년 · 강
東　關王廟滲漏處。命待快晴修改。
정조 9년 · 목
禮曹判書金履素啓言。卽見東　關王廟守直官所報。則今番雨後。　廟正殿東西虹霓門上內外及中門內外廡。有滲漏處云。請待快晴。擇日修改。從之。
정조 9년 · 강
召見大臣備局堂上于誠正閣。
정조 9년 · 목
左議政洪樂性曰。三農望雨之餘。甘霔浹洽。誠爲萬幸。而今日則似有稍過之慮矣。予曰。日前雨澤則連爲不足矣。今番之雨。誠幸甚幸甚矣。水標果無漲溢之患乎。訓將具善復曰。詣闕之際見之。則果爲過標矣。樂性曰。今則農事可謂無慮矣。予曰。前頭尙遠。一念猶憧憧。不可放心矣。昨日之雨。水深八分。異於所料矣。樂性曰。臣之今日登筵。雖因賓對之久曠。廟謨之積滯。不得不唐突登筵。而臣之情地。萬萬惶悚。今此冒沒束帶。亦甚無嚴矣。予曰。今日之見卿。非爲次對。欲問臺臣之事矣。臺臣今日何不入來乎。日前請對。至有伏閤守閤之擧。有何緊急底事而然。今則旣不承膺於召牌。又不隨參於賓對。初何爲而請對。今何故而違召。前後判若兩截。豈有如許駭異之事乎。若以其時下隸之替治。爲引義之端。則下隸之替治。在於午前。所懷之書入。在於午後。臺廳傳啓。又在於夕時。則以此一端言之。臺臣之昨今違召。非避嫌非引義。此何道理。此何事體乎。仍命兼春秋出去。臺臣罷職傳旨。以只推頒布。更爲牌招。樂性曰。臺臣事。以出朝報者觀之。前後判異。擧措駭然。似不可無警飭之道矣。予曰。臺臣何足深責。自大臣不免苟同。隨事含糊。予實有慨於卿等矣。樂性曰。半夜承批之後。尙切惶懍。何敢登筵。而及承聖敎。誨責備至。震越惶隕。罔知攸措。只緣臣不忠無似。濫叨具瞻之地。使朝象泮渙。國體屑越。速加退斥。改卜賢德。是臣區區之望也。第念頃日傳敎中有臣子不敢聞之二字。惟願更加三思。特爲還收焉。予曰。不然矣。其時書禁令傳敎之時。豈不一聽卿等之言乎。至於臺啓律名外云云之說。亦從卿之言。其時卿等不以爲非。而向日筵中。卿等無一言可否。非但不爲可否而已。於洪秀輔黃昇源之疏。有若顧護者然。不曾別白以奏。此豈非有慨於卿等者乎。丙申春。亦以不敢言。有所禁令。惟彼夏賊。豈是丙申春獄之比。而乃於枝葉。以不忍聞之事。容易說及。卿等之意。豈非以予爲堪聞其不堪聞之言然耶。且卿等之向日待命。只是塞責之意。卿等之事。何不實之甚乎。予則以不聞其言爲定。卿等退相告戒。此後則使不下言於夏賊。又謂樂性曰。予之今日見卿。非爲次對而見之。一見卿等。欲說此事矣。朝廷之上。紀綱不立。不忍聞不忍言之事。容易說及。有若恒茶飯。尋常說道。此豈非大可憂慮處乎。至於等閒回啓覆奏。猶屬餘事。初不欲聞之矣。大抵窮凶極惡之事。不爲說道。非不言而然。不欲掛齒而然。然則其不言。非緩討而乃嚴討。卿等豈不體諒此意。何待予之薄耶。樂性曰。今承聖敎。惶隕震越。豈敢一刻晏然於筵席乎。仍欲退出。予曰。此則過矣。俄者不敎。非但指卿一人而言。慨然於諸大臣而言。卿豈獨過引。樂性惶恐退出。予命工曹判書李在協進前曰。李奎緯供辭。何爲捧入乎。在協曰。供辭言極危悖。故諭之以告君之辭。不當如是。且問目之外。不可擅及他說之意。使之刪去改納。則終不爲之。只刪八字。而此外則一字不可減云矣。予曰。八字云何。在協曰。彌天一網。飛走皆打云矣。予曰飛走皆打。故渠亦入於打中之意耶。在協曰。似然矣。予曰。捧供於何時乎。在協曰。夜幾三更矣。予曰。徐判府事今番又有所遭。誠怪異矣。在協曰。聞尹馹果爲往見徐判府事云矣。而中間下語。隱然以渠之至此。歸咎於徐判府事矣。予曰。李奎緯與徐判府事有戚誼乎。在協曰。聞是六寸親。而以御史時事。曾駁徐判府事矣。予曰。此是論金領府事時同論者乎。在協曰。然矣。予曰。尹馹亦似有不善爲之事矣。在協曰。未知如何。而其供辭不可盡信矣。右副承旨李夔曰。李奎緯供辭。極其凶悖。臣等亦當措辭捧入。而未及爲之。極甚惶恐矣。不可不嚴加處分矣。予曰。自春坊時。予甚親待矣。今番雍容納供。則豈不好矣。而如此爲之。極爲駭悖矣。在協曰。其供辭中。多稱吾君或王臣云者。亦是嚴下假借之故。其供辭之放恣。有所恃而然矣。予曰。其供辭果有此意矣。今番則不可假借矣。予曰。兼春秋出去。催促臺諫之牌去來。何時出牌。而尙無消息。豈有如許道理。嚴囚兩司書吏。各別催促。
정조 9년 · 강
重推大司憲蔡弘覆。大司諫南玄老執義洪周萬。正言李東稷李晴。刑曹判書金華鎭。
정조 9년 · 목
敎曰。日前托以臺啓釐正。諸臺詣閤請對。至有伏閤守閤之擧矣。昨今兩日。則雖牌招。輒皆違召。擧措極爲顚倒。去就亦甚郞當。若以下吏攔入事。爲引義之端云爾。則此亦不成說。所懷書入。合啓傳啓。俱在攔入以後。況伊日筵敎。何等丁寧。本事關係。又何等重大。而一日二日。捱過爲事。此等臺諫。前所未見。行公臺諫。一竝從重推考。又敎曰。諸道審理狀本。陸續來到。京曹回啓。不容遲滯。近見坐不坐單子。判堂連日懸病。未知病勢之如何。而事體所在。萬萬未安。刑曹判書金華鎭從重推考。仍令自今日諸堂。遂日仕進。啓下狀本。速爲回啓。
정조 9년 · 강
命來初一日。輪對爲之。
정조 9년 · 목
箚略曰。臣等始犯不誠之罪。終陷無嚴之科。嶺海鈇銊。猶屬輕典。而一日二日。威罰不加。近侍荐臨。勿胥有命。聚首感惶。汗涕交逬。前席晉對。聖敎諄複。而忝叨承弼。無一對揚。臣等之罪也。至於批旨中不敢聞之敎。是豈臣子昧然承受者。而恬無變動。若罔覺知。臣等之罪。益無所逃矣。聯陳短籲。冒沒瀆擾。亟降嚴命。重勘臣等之罪。批以。予固不誠。不能使卿等信聽。在卿等何有。卿等安心勿辭。卽起視事。仍命遣史官傳諭。
정조 9년 · 강
命時原任大臣勿待命。
정조 9년 · 목
政院啓言。卽者議政府錄事來言。左議政洪樂性嚴敎之下。萬萬震懍。走伏金吾門外。恭俟鈇銊之誅云。仍納命召。何以爲之。敎以。俄筵云云。豈足曰嚴敎乎。箚批中堪聞二字。卿等亦已堪聞。則至今如是處義。實莫曉也。安心勿待命事。遣史官傳諭。仍傳命召。○又啓言。卽者敦寧府中樞府錄事來言領敦寧鄭存謙。判府事徐命善李徽之李福源。昏錯益著。罪負轉深。伏聞筵敎。震懍罔措。走伏金吾門外。恭俟鈇銊之誅云。係是大臣去就。敢啓。敎以。左相待命批旨。悉已諭之。卿等安心勿待命事。遣史官傳諭。
정조 9년 · 강
記注官金湕[健:I-PERSON]修以時原任大臣附奏啓。
정조 9년 · 목
書啓以爲。臣敬奉聖諭。馳往傳諭于典醫監契領敦寧鄭存謙。判府事徐命善李徽之李福源。左議政洪樂性待命處。則以爲臣等罪在罔赦。聯箚請譴。及奉批旨二字下敎。萬萬非臣子所敢承聞。衷情抑塞。按住不得。走伏金吾。惟願遄伏刑章。不意史官辱臨。溫諭誕宣。相顧感泣。罔知所措。第伏念絲綸之體。至爲嚴重。今因臣等之不忠無狀。致有責躬之聖敎。若使臣等晏然承受。恬然還歸。則國體虧矣。臣分蔑矣。聖批未反汗之前。無非臣等泥首俟勘之日。恩旨之下。不得祗承。伏地戰慄。不知所違云矣。敎以。二字云云。指何句耶。爲卿等敦迫之語。反作引義之端。滿心歉愧。無以爲諭。安心勿待命事。更遣史官傳諭。見今日氣蒸鬱。卿等之竟夕勞樣。曷任奉念。更望諒予至意。卽爲還第事。一體傳諭。
정조 9년 · 목
政院啓言。領敦寧鄭存謙。判府事徐命善李徽之李福源。左議政洪樂性。伏奉批旨。轉益震懍。冒萬死。更爲胥命。惟願遄被嚴誅云。仍納命召。何以爲之。敎以。安心勿待命事。更遣史官傳諭于時原任大臣處。仍傳命召。
정조 9년 · 강
以徐鼎修林錫喆爲承旨。尋遞錫喆。以曺遠振代之。
정조 9년 · 목
敎曰。承旨前望單子入之。○錫喆牌不進。敎以。許遞。前望單子入之。
정조 9년 · 강
永禧殿修改時監董人員論罪。命寘之。
정조 9년 · 목
戶曹啓言。癸卯七月　永禧殿修改時傳敎考出後。監董人員草記論罪事。命下矣。取考臣曹所在謄錄。則元無傳敎謄寘之事。實無憑據。論罪之擧。何以爲之。敎以。以口傳下敎之故。似不謄置。且伊時注書遞易之故。筵說中。只書分掌董役官吏姓名。此一節亦無載錄。然則寘之。
정조 9년 · 강
命崔道觀來頭孝烈抄啓時。一體登聞。
정조 9년 · 목
禮曹啓言。洪忠監司李得臣。因公山幼學崔鍾命上言。其亡父道觀四兄弟行誼。令道臣査實啓本。論列邑報。附陳已見。令該曹稟處矣。崔道觀四兄弟孝友卓異。苟如邑報。則幷施棹楔。似無不可。而道啓旣以不入於前後抄啓。旌褒一款。有難遽議云。旌閭重典。雖非可論。朝家旣聞之後。不可以事在久遠。終涉干恩。仍而寘之。特令該道道臣。各其奉祀入處。食物題給。以勸避俗敎友之風。恐合事宜。而不敢擅便。請上裁。敎以。孝行之外。行蹟卓然。棹楔豈惜。然道啓旣如此。有難直下恩典。姑先依草記題給食物。來頭孝烈抄啓時。使之一體登聞。
정조 9년 · 강
命兩司吏隸孫後策等。更定配所。
정조 9년 · 목
刑曹啓言。兩司該吏隸。移付有司。以攔入宮殿門律論事。命下矣。司憲府書吏孫後策等十一名。依律杖六十徒一年。孫後策洪州牧。黃大成淸風府。金光宇丹陽郡。文應祥延豐縣。廉孝選瑞山郡。朱景雲新溪縣。金貴得載寧郡。李益中瑞興縣。安遇得楊口縣。高城軫金城縣。朴東源平昌郡。幷定配所押送。敎以。殘邑從流夥然。在所當念。渠輩所犯。關係不輕。以兩南西北遠地中。更定配所押送。
정조 9년 · 목
政院啓言。判府事徐命善李徽之李福源。左議政洪樂性。又使錄事來言。批旨未蒙反汗。情踪愈益罔措。恩諭荐下。轉動無路。冒萬死。仍爲待命。復納命召。何以爲之。敎以。卿等又復胥命云。何爲此萬萬過當之擧耶。急於敦迫。卽欲反汗。卿等所請之意。不知的在於何日何批何句何語何字。到此益覺不敏。卿等安心勿待命。卽爲還第。明當別遣承宣。問卿等本意。仍命抹改。予豈食言。切冀卿等之信聽事。史官卽爲傳諭。仍傳命召。
정조 9년 · 강
命時囚宋迪中。更加嚴問。
정조 9년 · 목
義禁府啓言。甲山前府使宋迪中。更招嚴問之下。一向抵賴。所當請刑。曾經宣傳官。請上裁。敎以。以渠處地。有渠干犯。今於寘對之下。豈敢生意粧撰。今日紀綱。雖曰掃地。幺麼一囚。不得取服。此等王府寘將安用。此供辭勿施。待後坐起。更加嚴問。期於輸款又復如前欺隱。當刑推得情。此意添問目取招。
정조 9년 · 강
召見承旨徐鼎修于重熙堂。
정조 9년 · 목
予曰。大臣尙在待命所與否。出去知入。假注書李德鉉回奏曰。俄者大臣各歸其家。今又來待命所。而使錄事來納命召云矣。予曰。汝爲出去問何爲復入之由。仍傳命召以來。德鉉回奏曰。問其復爲入來之由。則以爲俄者書啓批答中。有臣子不忍聞之二字。故不勝惶悚。玆敢相率入來待命云矣。予曰。二字云何。德鉉曰。不誠二字矣。
정조 9년 · 강
命本閣褒貶。明日爲之。
정조 9년 · 목
敎曰。一提學明日當上來。本閣褒貶。仍於明日爲之。
정조 9년 · 강
行藥院入診于誠正閣。提調李在簡。 副提調尹蓍東。
정조 9년 · 목
在簡曰。令醫官診察聖候若何。予曰。唯。吳道炯診候曰。左三部沈靜。似有滯候矣。康命吉診候曰。寸脈沈靜。似有隔間滯候矣。丁文壽診候曰。脈候平順。而右寸管。似有滯候矣。予曰。昨日進御養胃湯。何如。 道炯曰。儘是當劑。如入人蔘五分則尤好矣。
정조 9년 · 강
命加味養胃湯。前方入人蔘五分。自今日煎入。 榻敎也。
정조 9년 · 강
命各道端午進獻物種釐正。
정조 9년 · 목
敎曰。各道端午進獻物種。道各異例。扇品之零數。不但欠敬。取見各年謄錄。增減其例不一。此則從當釐正。雖以油席鞍籠等各種言之。聞惠堂言。浮取之時。轉致之際。民弊俱甚不些云。而及其進獻。初無用處。油席則紙厚殆近掌厚。此後紙品。切勿如前過厚。亦勿連付。鞍籠則鞍轎皆不適用云。問于尙方。亦爲釐正事分付。
정조 9년 · 목
敎曰。 右副承旨許遞。前望單子入之。
정조 9년 · 강
命今朔來朔兩等貢價中。各三千石直自戶曹上下。
정조 9년 · 목
惠堂徐有隣等啓言。戶曹所貸去本廳米還報條。合爲六千石而三千石。有待新捧還報後草記之命。三千石以自下推移。待新捧還報之意。亦爲筵稟定奪矣。目今稅船次第來泊。戶曹自當不日還報。而第其與受輸運之際。不無耗縮滲漏之慮。今朔來朔兩等貢價中。合三千石。直自戶曹上下。以爲除弊之地。而上下時。戶惠郞眼同擧行。亦無疏忽之患事。請一體分付。從之。敎以。分給形止。使之草記。
정조 9년 · 강
命尹任商妻每朔給料。
정조 9년 · 목
惠堂徐有隣等啓言。月前因前僉使尹任商妻上言。以題給米包覆奏蒙允。才已擧行矣。蓋此任商之妻。旣有功勞。則不可每因渠上言題給。臣等之意則自本廳每朔以十斗米磨鍊。限任商妻已身。給料資生。恐合事宜。故敢達矣。從之。
정조 9년 · 목
予曰。原春道農形何如云耶。鼎修曰。麥農已爲豐登。雖以秋事言之。峽野皆墾。高低均播。已占大熟矣。予曰。荐歉之餘。誠爲萬幸矣。
정조 9년 · 강
命篆文應試。知製敎明日加抄。
정조 9년 · 목
因篆文科次單子。敎以。近來篆文應試者數少。善書儒生。依例加抄事分付。雖以知製敎事言之。成命已至經年。尙不抄啓。事體所在。不當若是。明日加抄事。一體分付。
정조 9년 · 강
命貢御扇樣。申飭諸道。
정조 9년 · 목
敎曰。貢御之物。其制不宜參差。近見謄錄覺之。昔在 先朝。以扇樣之不齊。屢下飭敎。以江都所在舊制頒降諸道。使各準此樣制進。而近年以來。頒令已久。其規如是不一。更令該曹申飭諸道。如是申飭之後。無得違越之意。更爲嚴飭。
정조 9년 · 강
總戎使徐有寧疏辭新除。賜例批。
정조 9년 · 강
守禦使鄭尙淳陳疏乞遞。賜例批。
정조 9년 · 강
大司憲金頤柱陳疏懲討。賜批。
정조 9년 · 목
疏略曰。向來亂逆之變。尙忍言哉。凶口悖腸。夏逆復生。讎國禍家。榮賊再還。是叔是侄。而後出愈憯。乃兄乃弟。而厥罪益彰。至於瑮衡洋采。人妖世變。至此而極矣。前獄纔鋤。後獄復起。舊逆旣除。新逆旁生。此其故何哉。每於治獄之際。不能早折萠芽。漸至滋蔓者。厥有由焉。恭之有浮於夏逆而施律反輕。福之窩主於諸賊而用法有減。尙何望凶孼知戢。世道底靖也。伏願亟允府院之請。批以。言之亦覺支離。卿其勿辭。從速察職。
정조 9년 · 강
副修撰李殷模陳疏懲討。賜批。
정조 9년 · 목
疏略曰。王章頹隳。人紀滅絕。而恭賊又出矣。凶謀凶書。至發夏賊所未道之言。同室之爛漫。群逆之綢繆。明若觀火。而奴屬傔輩。旣不盤覈。英材斗恒。未卽設鞫。瑮福諸賊。萬金捐財而菓窟潛營。 三道連兵而部署已定。洋采之譸張妖言而煽惑人心。道魯之換易姓名而糾結賊黨。何幸皇天默佑。妖氛廓淸。然福榮之止誅其身。炯采之未戮其孥。妖衡不加追律。道魯反施薄竄。彬益之與賊通情。光殷之爲賊居停。而一不鉤覈。治獄如是疏漏乎。亟令王府。一竝設鞫。快施當律。批以。所陳悉諭諸批。爾其勿辭。從速察職。
정조 9년 · 강
正言李晴陳疏懲討。賜批。
정조 9년 · 목
疏略曰。向於待罪柏府也。粗效一日之責。微誠未格。天心莫回。臣方愧悚之不暇。繼伏見柳河源自明之章。則語勢危險。詈斥狼藉。至以臣暗作機括。自謂陷人之得計。噫嘻是何言也。夫設機陷人者。極宵小之情狀。最奸黠之題目。臣雖無狀。豈忍爲此。河源則其論尹得乎李魯春也。只曰背馳翻身。交起迭逞。其所遣辭。全沒事實。模糊强勉。玆曷故哉。乃敢顚倒其說。欲掩泥獸之鬪。反爲狂狗之噬。脅制之詈罵之。無所不至。如許無倫之說。豈足與爭論乎。駭機尙怖。廉防是重。伏乞亟命鐫削臣職。雖不敢以言官自處。而義重沐浴。玆敢敷陳焉。窮天地亘古今。豈有如夏賊之極逆。而斗恭之凶言。敢發夏賊之所未道。純榮之臣慝。而孥戮之典尙未克行。何莫非王章未伸。亂逬無懲。釀成滔天之變乎。至若金斗默。爲恭賊同黨至親。而名在抄選。李光殷爲福賊居停。而偃處城闉。臣謂斗默先施刊改。道夏炯魯光殷。設鞫得情。批以。所陳。悉諭諸批矣。
정조 9년 · 강
知敦寧鄭民始陳疏自引。賜批。
정조 9년 · 목
疏略曰。卽伏聞備局草記。以平安都事李燾之閪失馬牌。稟請拿處勘律云。臣於是不勝瞿然之至。都事赴任後。馬牌未納監營。故臣於在任時。親自監封。達授於營吏。上送該院。而中路閪失。則齎來者雖是都事。而上送者卽臣也。若曰該吏不足責。而罪當其官員。則不善檢飭之實。在乎臣而不在乎都事。玆不得不略控事實。更令廟堂稟處。俾無失當之歎焉。批以。旣知事實。卿其勿辭行公。
정조 9년 · 강
罷前掌令柳河源。正言李晴職。
정조 9년 · 목
敎曰。雖係官箴。宜禁傾軋。況此兩臺臣。各於自引之章。拖及反詈之說。話頭全不致審。互相醜詆。此等之習。不可以臺官有所曲恕。前掌令柳河源。正言李晴竝罷職。
정조 9년 · 강
命金百麟以畿邑定配。
정조 9년 · 목
刑曹啓言。總戎廳敎鍊官金百麟。以詐不以實律勘放事。命下矣杖一百。長淵府定配所押送。敎以。以畿邑定配所。先發配後草記。
정조 9년 · 강
放時囚金履容洪龍僖。
정조 9년 · 목
因義禁府照律啓目。敎以。大臣收議。豈必深看。錄勳當否。意見各異。異同之論。卽朝廷之美事。豈可以此作爲難冒鐵限。一遠再違。至於在家不進。寧有如許事體乎。功自功罪自罪。不可無勘罪之擧。而渠之欲伸廉隅。亦或無怪。特爲放送。仍令謝恩。○敎曰。不過微眚。時囚罪人洪龍僖分揀放送。
정조 9년 · 강
判府事金熤陳箚自引。賜批。